ATKV-Woordveertjies vir liefdesverhale en romanses - LitNet
Dit is 'n emosioneel gedrewe storie waarmee die leser kan identifiseer, wat jou nuwe insigte kan bring in jou eie verhoudings en uitdagings. Jy ervaar 'n gevoel van emosionele versorging omdat die held die heldin se diepste behoeftes verstaan. Die fokus is op die ontwikkeling van die nuwe verhouding en die agtergrond van die storie is nie oorheersend nie. Jy kan eenvoudig nie die boek neersit nie!
Die prys vir liefdesromans se beoordelaars was Shireen Crotz, Roela Hattingh en Ilse Salzwedel met die wenner: Lira – Chanette Paul (LAPA Uitgewers).
Baie keer is boeke wat deel is van 'n opvolg so half onvolledig om die leser te laat uitsien na die tweede boek of die opvolg. Lira se verhaal word met soveel gevoel en oortuiging vertel dat die leser met 'n sug van tevredenheid die boek neersit; ons wil tog maar almal 'n gelukkige einde hê. Soos gewoonlik is daar deeglike navorsing gedoen deur die skrywer oor die ruimte of omgewing waar die boek afspeel en jy voel asof jy die omgewing kan sien in jou geestesoog.
Lira voldoen aan elke vereiste van 'n lekkerlees-liefdesroman. Daar is genoeg romantiek, net die regte hoeveelheid "uitgestelde begeerte", 'n goeie skeut spanning, hope humor en interessante, uiteenlopende karakters.